Microsoft runder 50 år – og fejrer 35 år i Danmark

I år kan Microsoft fejre et halvt århundrede i teknologiens tjeneste. Det hele begyndte i 1975, hvor Bill Gates og Paul Allen i en garage i Albuquerque stiftede “Micro-Soft” – en sammentrækning af mikroprocessor og software. Ambitionen var klar: at bringe software ind i fremtidens personlige computere.

Siden da er det gået stærkt. Fra MS-DOS og de første Windows-versioner til Office-pakken på kontoret og senest kunstig intelligens med Copilot, har Microsoft været en uundgåelig del af den digitale udvikling.

35 år i Danmark

Microsofts historie i Danmark begyndte allerede i 1989. I dag beskæftiger Microsoft Danmark omkring 800 medarbejdere og er en central spiller i et økosystem med næsten 4.000 danske partnere – herunder mere end 400 startups. Ifølge selskabet selv tjener partnerne syv kroner for hver krone, Microsoft omsætter.

”Vi er stolte over det aftryk, vi har sat i Danmark gennem øget digitalisering, arbejdspladser og økonomisk vækst. Den lokale forankring er helt afgørende for den måde, vi forstår vores kunders virkelighed og derved driver vores forretning,” siger Mette Kaagaard, administrerende direktør for Microsoft Danmark og Island.

Opkøbet af danske Navision i 2002 lagde grunden til et stærkt udviklingsmiljø i Lyngby, hvor der i dag skabes løsninger med global rækkevidde. Microsoft har også satset på fremtiden gennem oprettelsen af et kvantelaboratorium i 2018, og arbejdet fortsætter med opførelsen af et dansk datacenter, der skal levere cloud-løsninger med fokus på datasikkerhed, suverænitet og grøn energi.

Kunstig intelligens skal drive fremtiden

Microsofts engagement i Danmark handler ikke kun om teknologi og infrastruktur – det handler også om mennesker. Virksomheden er en vigtig aktør i AI-kompetencepagten, der har som mål at uddanne en million danskere i kunstig intelligens og digitale færdigheder.

Ifølge Mette Kaagaard er Microsoft kun lige begyndt på næste kapitel: ”Kunstig intelligens er her nu og forandrer allerede den måde, vi arbejder, innoverer og træffer beslutninger på. Men potentialet er langt fra forløst. Vi står over for en historisk mulighed for at styrke konkurrenceevnen, sikre velfærden og positionere Danmark som en ledestjerne for ansvarlig, ambitiøs og værdiskabende brug af AI.”

For Microsoft er målet klart: Danmark skal ikke blot følge udviklingen – men vise vejen.

Microsoft runder 50 år – og fejrer 35 år i Danmark